Longsiekte weens e-sigarette in Filippyne aangemeldArgieffoto (Foto: Ethan Parsa/Pixabay) Die Filippyne het Vrydag sy eerste geval van longsiekte aangemeld weens die gebruik van elektroniese sigarette, wat gewild geword het in dié land, ondanks waarskuwings teen “vaping”. Die pasiënt is ŉ 16-jarige meisie van Visayas wat op 21 Oktober in die hospitaal opgeneem is weens ŉ “skielike tekort aan asem”, het die departement van gesondheid gesê. Daar is aanvanklik vermoed dat sy ŉ longinfeksie het, maar verdere ondersoek het bevestig dat haar geval voldoen aan die kriteria vir “ŉ longbesering weens die gebruik van elektroniese sigarette of vaping”, gebaseer op riglyne deur die Amerikaanse Sentrum vir Siektebeheer. Die tiener het vier maande lank daagliks elektroniese sigarette gerook. Sy het daarna ook tradisionele sigarette gerook. Sy is intussen ontslaan en het ophou rook, het die departement bygevoeg. Gesondheidsowerhede maan persone om vaping of elektroniese sigarette te vermy en dit benadruk dat dit nie ŉ gesonde alternatief is teen rook nie.